Vedtægter for Alternativet Hedensted

Alternativets lokalforening i Hedensted kommune

10. marts 2019

(FORSLAG)

**Baggrund**

Der findes et meget omfattende sæt regler for Alternativerts lokalforeninger som er vedtaget centralt. Muligvis som et udslag af humor, har disse fået betegnelsen ”minimumsvedtægter”. Der eksisterer desuden en opfattelse af at denne tekst skal indskrives uændret i alle landets lokalforeningers vedtægter. For ikke at risikere at overtræde en sådan afgørelse er teksten derfor medtaget uændret her.

Vedtægterne for lokalforeningen i Hedensted kommune, er derfor opdelt i 2 dele:

Del I – som indeholder den del af lokalforeningens vedtægter som er besluttet lokalt. (side 2)

Del II – som er de centralt besluttede bestemmelser, indskrevet uændret som de står i ”minimumsvedtægterne”. (side 3-6)

Det er hensigten at vi i Alternativets lokalforening i Hedensted, løbende supplerer vedtægterne med notater, mødereferater, aftaler og beslutninger om visioner, og konkrete indsatser, idéer og projekter som giver mening og værdi. Herunder også eventuelle særlige funktioner som foreningen senere måtte beslutte at tildele enkelte medlemmer eller grupper i form af midlertidige projektopgaver eller længerevarende forpligtelser.

I den udstrækning det ikke er i modstrid med de centralt fastlagte bestemmelser, kan de tidligere vedtægter for Alternativet Hedensted desuden benyttes som vejledende for hvad der tidligere har været tænkt i lokalforeningen.

Del I

Lokalt besluttede bestemmelser

**§ 1**

Stk. 1 Foreningens navn er Alternativet Hedensted

Stk. 2 Foreningen er hjemhørende i Hedensted Kommune

**§ 2**

Stk. 1a Der er altid et alternativ.

**§ 10**

Stk. 1 Alternativet Hedensted træffer sine beslutninger på åbne møder, hvor alle foreningens medlemmer kan deltage.

Stk. 2 Alternativet Hedensted kan vælge at udpege en bestyrelse eller anden form for sekretariat - og give denne særlige forpligtelser, f.eks. til at sørge for indkaldelse til møder, varetagelse af regnskab, eller andre initiativforpligtelser som foreningen måtte finde relevante.

Del II

Centralt besluttede bestemmelser

**Kapitel 1 Indledning**

**§ 2 Manifest**

Stk. 1. Der er altid et alternativ!

Alternativet er en politisk idé om personlig frihed, social værdighed og levende, bæredygtige fællesskaber. Et håb. En drøm. En længsel efter mening, betydning og medmenneskelige relationer.

Alternativet er et svar på det, der sker i verden i dag. Rundt om os. Med os. Alternativet er et opråb mod den kynisme, mangel på gavmildhed og hakken nedad, som trives i vores samfund.

Alternativet er et positivt modspil, En lyst til at komme med reelle og seriøse svar på den miljø- og ressourcekrise, kloden står midt i. En krise som for hver dag forværrer vores egne såvel som vores børn og børnebørns muligheder for et godt, rigt og meningsfuldt liv.

Alternativet er nysgerrighed efter at udvikle vores lokalsamfund, byer og nationer. Vi vil selv tage vare på økonomien og de demokratiske beslutninger. På vores arbejdspladser og i de lokalområder, hvor vores liv leves. Uden at miste det globale udsyn og ansvaret for at finde fælles løsninger sammen med vores naboer. Også dem, der bor på den anden side af kloden.

Alternativet er et samarbejde. Vi ved, at private virksomheder alene ikke kan løse problemerne. Det kan offentlige institutioner heller ikke. Og det kan NGO-bevægelserne heller ikke. Derfor skal vi opfinde helt nye koblinger og samarbejdsmodeller, hvor vi bruger det bedste fra det private, det offentlige og NGO’erne.

Alternativet er åbenhed efter at afprøve nye idéer og skabe løsninger, der virker. Alternativet er også tænksomhed. Efter at forstå komplekse sammenhænge og modstå fristelsen i forsimplede argumenter og behagelige illusioner.

Alternativet er mod til at se problemerne lige i øjnene. Men også mod på den fremtid, vi skal være fælles om. Alternativet er også humor. Uden humor ingen kreativitet. Uden kreativitet ingen gode idéer. Uden gode idéer ingen skaberkraft. Uden skaberkraft intet resultat.

Alternativet er allerede virkelighed. Rundt om på kloden bliver der lige nu skabt helt nye institutionstyper, virksomhedsformer og sociale netværk. Om det er i København, Seoul, Durban eller Rio. Enkeltvis synes de måske ikke af så meget, men tilsammen er der tale om en livskraftig global forandringsbølge.

Alternativet er for dig som kan mærke, at noget er sat i bevægelse. Som fornemmer, at noget nyt er ved at afløse det gamle. En anden måde at se demokrati, vækst, arbejdsliv, ansvar og livskvalitet på. Det er alternativet.

**§ 3 Organisationskultur**

Stk.1 Alt arbejde i Alternativet skal foregå i overensstemmelse med Alternativets værdier: Empati, Mod, Gennemsigtighed, Ydmyghed, Humor, Generøsitet.

Stk.2 Alternativet skal altid tilstræbe at leve op til 6 debatdogmer:

1. Vi vil gøre opmærksom på både fordele og ulemper.

2. Vi vil lytte mere, end vi vil tale, og vi vil møde vores politiske modstandere der, hvor de er.

3. Vi vil fremhæve de værdier, som ligger bag vores argumenter.

4. Vi vil indrømme, når vi ikke kan svare på et spørgsmål og indrømme hvis vi har taget fejl.

5. Vi vil være nysgerrige overfor alle dem, vi samtaler og debatterer med.

6. Vi vil åbent og sagligt argumentere for, hvordan Alternativets politiske visioner kan nås.

Stk. 3 Når der opstår en konflikt, forsøges den løst i mindelighed i den forening, hvori den udspiller sig. Dialogrådet kan efter skøn inddrages.

**§ 4 Mangfoldighed**

Stk. 1 Alternativet ønsker i alle sine fora og hvor partiet er repræsenteret, den bredest mulige sammensætning af medlemmer og kandidater. Der skal tilstræbes en spredning inden for eksempelvis geografi, etnicitet, køn, livserfaring, alder og faglighed.

**Kapitel 2 Kommuneforeningen**

**§ 5 Kommuneforeningens formål**

-

**§ 6 Kommuneforeningens opgaver**

Stk. 1 Kommuneforeningen har det primære ansvar for aktiviteter i bevægelses- og partiregi, i det geografiske område lokalforeningen dækker. Dette omfatter aktivisme, projekter og opstilling af kandidater til kommunalvalg og indstilling af kandidater til folketingsvalg.

**§ 7 Medlemmer i Kommuneforeningen**

Stk. 1 Medlemmer i Kommuneforeningen er alle de medlemmer af Alternativet, der har bopæl i Kommuneforeningens område.

Stk. 2 Medlemskab forudsætter indbetaling af kontingent til landsforeningen.

Stemmeret for nyindmeldte opnås 14 dage efter kontingentindbetaling.

Stk. 3 Såfremt et medlem vedvarende modarbejder Alternativet kan den pågældende ekskluderes. Eksklusionsreglerne følger landsorganisationens.

**§ 8 Kommuneforeningens ordinære årsmøde**

Stk. 2 Alle medlemmer kan deltage på årsmødet. Alle fysisk og eventuelt digitalt fremmødte medlemmer har stemmeret jf. § 7, stk. 2 samt §15 stk. 7.

**§ 9 Kommuneforeningens ekstraordinære årsmøde**

-

**§ 10 Kommuneforeningens bestyrelse**

Stk. 5 Kandidater til og medlemmer af Kommunalbestyrelsen, Regionsråd eller Europaparlamentet kan vælges til og være medlemmer af bestyrelsen. Hvis de omtalte bliver valgt til kommunalbestyrelse, regionsråd eller Europaparlamentet, og er forperson i bestyrelsen, skal vedkommende straks træde tilbage.

Stk. 6 Folketingskandidater og valgte folketingsmedlemmer kan vælges til og være medlemmer af bestyrelsen, men ikke bestride poster som forperson, næstforperson eller kasserer.

Et bestyrelsesmedlem, som er folketingskandidat, går automatisk på orlov fra bestyrelsen, hvis der udskrives valg.

**§ 11 Bydelsforeninger**

Stk. 1 Under Kommuneforeninger kan bydelsforeninger oprettes, som eksempelvis kan dække opstillingskredse eller administrativt fastlagte bydelsgrænser.

**Kapitel 3 Valg af kandidater**

**§ 12 Tillidsvalgte**

Stk. 1 Personer, der er medlem af en bestyrelse eller kandidat til kommunalbestyrelsen eller Folketinget, må ikke være medlem af andre politiske partier. Alle omtalte personer forventes at arbejde i et fællesskab til Alternativets bedste.

Stk. 2 Kandidater til alle politiske hverv skal have været medlem af Alternativet i minimum tre måneder ved det opstillingsmøde, hvor de vælges af medlemmerne.

Stk. 3 Kandidater til organisatoriske hverv er valgbare 14 dage efter kontingentet er indbetalt.

Stk. 4 Alle tillidsvalgte i Kommuneforeningen er valgt for et år og kan genvælges.

Stk. 5 Tillidsvalgte er valgt for en et-årigperiode. Valgperioden kan dog strækkes til op til 24 måneder, hvis dette besluttes af foreningens medlemmer i forbindelse med valget.

Stk. 6 Medlemmer af folketinget eller Europaparlamentet kan kun opstilles til kommunal- og regionsvalg, såfremt Hovedbestyrelsen giver dispensation hertil efter indstilling fra den pågældende kommuneforening, henholdsvis storkreds.

**§ 13 Kommuneforeningens opstillingsmøde**

Stk. 1 Kommuneforeningens bestyrelse indkalder til opstillingsmøde efter behov. Her vælges eller genvælges kandidater til kommunevalg og kandidater til folketingsvalg kan eventuelt indstilles.

Stk. 1a Kandidater der er valgt på opstillingsmøde er ikke på valg før januar 2018, med mindre andet er meldt ud i forbindelse med opstillingsmødet.

Stk. 4 Alternativet opstiller kandidater til alle valg sideordnet. Kommuneforeninger kan vælge at afvige fra dette princip og vælge listeopstillet i stedet.

**§ 14 Indstilling af kandidater til Folketinget**

Stk. 1 På et opstillingsmøde kan Kommuneforeningen indstille kandidater til Storkredsforeningens opstillingsmøde. At indstille en kandidat fra opstillingsmøde i Kommuneforeningen betyder, at de får Kommuneforeningens anbefaling.

Stk. 2 Kommuneforeningen kan ikke på egen hånd opstille kandidater til folketingsvalget.

Stk. 3 Kommuneforeningen vælger/udpeger en repræsentant til Kandidatudvalget i Storkredsen. Kandidatudvalget koordinerer kandidat- og opstillingsprocesserne i hele storkredsen med hensyn til folketingsvalg.

**§ 15 Afstemninger og valg**

Stk. 1 Ved valg af personer til tillidsposter, der rækker ud over det enkelte møde, skal afstemningen foregå skriftligt og/eller digitalt. Konstituering i en valgt forsamling betragtes ikke som et valg.

Stk. 2 Ved alle valg til et bestemt antal kandidater kan hvert stemmeberettiget medlem højst stemme på halvdelen af det antal kandidater, der skal vælges. Hvis et ulige antal kandidater skal vælges, rundes der op.

Det enkelte medlem afgør selv, hvor mange stemmer, der afgives. Der kan kun afgives én stemme pr. kandidat.

Stk. 3 I tilfælde af stemmelighed på det yderste mandat i et forum jf. stk. to, skal der trækkes lod mellem de pågældende kandidater.

Stk. 4 Til valg uden et bestemt antal kandidater, kan er kandidat anses for godkendt, såfremt denne har modtaget tilslutning fra mere end 50 % af de afgivne stemmer, inklusiv blanke stemmer.

Der kan afgives stemmer på alle kandidater og der kan kun afgives én stemme pr. kandidat.

Stk. 5 Folketingskandidater indstilles til valg på Storkredsens opstillingsmøde jf. stk. 4.

Stk. 6 En anden afstemningsform kan vedtages med mindst 2/3 flertal på mødet. Forslaget skal være sendt ud [1-2] uger før mødet.

Stk. 7 Digital afstemning kan anvendes, således at medlemmer, der ikke er fysisk til stede, kan deltage i valg eller afstemninger. Der kan også bruges digital afstemning blandt fysisk fremmødte.

Stemmer fra fysisk fremmødte og digitalt fremmødte opgøres særskilt.

Ved usikkerhed om digitalt valg eller afstemning kan de digitale stemmer forkastes eller valget/afstemningen kan gå om.

Stk. 8 Hvis man anvender digitale afstemninger ved års- eller opstillingsmøder i kommuneforeningen skal den af Hovedbestyrelsen valgte leverandør anvendes.

**Kapitel 4 Økonomi**

**§ 16 Tegning og Økonomi og Data**

Stk. 4 Regnskabet følger kalenderåret.

Stk. 6 Ved økonomiske bidrag på 1.000 kroner eller mere offentliggøres bidragyderen og beløbet i regnskabet.

Stk. 7 Bestyrelsen i lokalforeninger er ansvarlig for at leve op til Alternativets regler for beskyttelse og håndtering af persondata, herunder specifikt medlemmernes data.

**§ 17 Hæftelse**

Stk. 1 Kommuneforeningen hæfter alene med de midler, den har til rådighed. Foreningens medlemmer, herunder bestyrelsen, hæfter ikke personligt for foreningens forpligtelser og har ikke krav på nogen del af foreningens midler.

**Kapitel 5 Øvrige bestemmelser**

**§ 18 Vedtægter og revision af vedtægter**

Stk. 1 Kommuneforeningens vedtægter skal være i overensstemmelse med landsforeningens.

Stk. 2 Ændringer i landsforeningens vedtægter eller i minimumsvedtægter for Lokalforeninger, der er vedtaget på Landsmødet, gælder for Kommuneforeningen fra vedtagelsestidspunktet.

Kommuneforeningen er forpligtet til at indarbejde de relevante ændringer på sit førstkommende årsmøde efter Landsmødet.

Stk. 4 Øvrige ændringer i vedtægterne, der ikke er konsekvens af landsmødebeslutninger, træder i kraft når Hovedbestyrelsen har godkendt ændringerne.

**§ 19 Opløsning**

-

Vedtaget på generalforsamlingen i Alternativet Hedensted den 10. marts 2019

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ordstyrer, xxxxx xxxxxxx Referent, yyyyyy yyyyyyyyyy